ทองคำปิดร่วง 11.5 ดอลล์
สัญญาทองคำตลาดนิวยอร์กกลับมาปิดร่วงลงอีกครั้ง ลดลง 11.5 ดอลลาร์ หรือ 0.72% ปิดที่ 1,584 ดอลลาร์/ออนซ์
12 พ.ค. 2555

สัญญาทองคำตลาดนิวยอร์กกลับมาปิดร่วงลงอีกครั้ง ลดลง 11.5 ดอลลาร์ หรือ 0.72% ปิดที่ 1,584 ดอลลาร์/ออนซ์
สัญญาทองคำตลาด COMEX (Commodity Exchange) ส่งมอบเดือนมิ.ย.ปรับตัวลง 11.5 ดอลลาร์ หรือ 0.72% ปิดที่ 1,584 ดอลลาร์/ออนซ์ หลังจากเคลื่อนตัวในช่วง 1,572.00-1,595.20 ดอลลาร์ 
 ตลอดทั้งสัปดาห์ สัญญาทองคำร่วงลง 3.7% หลังจากที่ราคาทองคำปรับตัวลดลงถึง 4 วัน ในรอบ 5 วันทำการที่ผ่านมา
ตลาดทองคำได้รับแรงกดดันหลังจากที่นายเจมี ไดมอน ประธานเจ้าหน้าที่บริหารของเจพีมอร์แกน เชส แอนด์ โค ซึ่งเป็นธนาคารรายใหญ่ที่สุดในสหรัฐ ออกมาแถลงยอมรับภายหลังตลาดหุ้นสหรัฐปิดทำการเมื่อวันพฤหัสบดีว่า ธนาคารขาดทุนอย่างไม่คาดคิดจากการทำธุรกิจเทรดดิ้งเป็นวงเงินทั้งสิ้น 2 พันล้านดอลลาร์ในช่วง 6 สัปดาห์ที่ผ่านมา ซึ่งเป็นผลมาจากการเก็งกำไรที่ผิดพลาดในตราสารอนุพันธ์ของ Chief Investment Office ซึ่งเป็นหน่วยงานด้านบริหารความเสี่ยงของเจพี มอร์แกน
ทั้งนี้ เจพีมอร์แกน เชส แอนด์ โค ถือเป็นหนึ่งในผู้ค้าทองคำแท่งรายใหญ่ ข่าวดังกล่าวจึงส่งผลต่อความเชื่อมั่นของนักลงทุน
ขณะที่สถานการณ์การเมืองกรีซที่ยังวุ่นวายและการเปลี่ยนแปลงผู้นำรัฐบาลฝรั่งเศส ตลอดจนปัญหาในภาคธนาคารของสเปน ได้สร้างความวิตกกังวลให้กับนักลงทุนด้วยเช่นกัน